b"\n_START_ARTICLE_\nLiliana (Granados)\n_START_SECTION_\nHist\xc3\xb2ria\n_START_PARAGRAPH_\nApel\xc2\xb7les Mestres havia publicat el seu poema Liliana el 1907, dedicat a la seva esposa Laura Rad\xc3\xa9nez. Anys m\xc3\xa9s tard, Mestres va adaptar el seu poema per a l'escena i l'Enric Granados va musicar l'obra. L'obra est\xc3\xa0 basada en la novel\xc2\xb7la Undine de Friedrich de la Motte Fouqu\xc3\xa9, publicada l'any 1811, una obra que va inspirar altres llibres i composicions musicals, com ara l'\xc3\xb2pera Undina de Piotr Ilitx Txaikovski, l'\xc3\xb2pera Undine d'Albert Lortzing i l'\xc3\xb2pera Rusalka d'Anton\xc3\xadn Dvo\xc5\x99\xc3\xa1k._NEWLINE_Apel\xc2\xb7les Mestres va adaptar el seu poema per a l'escena el maig de 1911, completant el llibret el dia 30 d'aquest mes. Va ser tamb\xc3\xa9 l'autor del vestuari dels personatges, confeccionat a partir dels seus dibuixos. Els decorats van ser dissenyats per Miquel Moragas, Maurici Vilomara i Salvador Alarma. No es tracta d'una obra classificable com a \xc3\xb2pera o sarsuela, ni com equivalents m\xc3\xa9s propis de les obres l\xc3\xadriques catalanes, com les rondalles. Es tracta d'una escenificaci\xc3\xb3 del poema d'Apel\xc2\xb7les Mestres amb personatges que canten i d'altres que nom\xc3\xa9s actuen. Les cr\xc3\xb2niques de l'estrena van destacar que el poema de 1907 podia haver quedat desllu\xc3\xaft per l'adaptaci\xc3\xb3 necess\xc3\xa0ria per a la posada en escena, tot reconeixent el m\xc3\xa8rit de la m\xc3\xbasica de Granados i tots van coincidir que les actuacions no havien sigut prou bones. Alguns van trobar a faltar refer\xc3\xa8ncies a la m\xc3\xbasica popular catalana en la partitura de Granados. Altres van trobar que ni l'ac\xc3\xbastica del local era l'adient ni el fet de fer servir l'orgue de la sala va facilitar que s'escoltessin correctament les veus dels cantants._NEWLINE_La revista La Esquella de la Torratxa va informar que Apel\xc2\xb7les Mestres havia tingut l'oportunitat, amb l'estrena de Liliana, de sortir a escena a rebre els aplaudiments del p\xc3\xbablic per primer cop en la seva vida._NEWLINE_El manuscrit de l'obra va ser trobat a Par\xc3\xads l'any 1990 pel music\xc3\xb2leg Mark Larrad, juntament amb els d'altres obres de Granados (Miel de la Alcarria, Petrarca, Picarol i Gaziel), a la seu de l'editorial francesa Salabert._NEWLINE_La Biblioteca de Catalunya conserva el llibret de l'\xc3\xb2pera, aix\xc3\xad com el llibre de poemes d'Apel\xc2\xb7les Mestres de 1907_NEWLINE_Una de les peces de l'obra va ser estrenada com a pe\xc3\xa7a de concert l'any 1915, amb el t\xc3\xadtol de Can\xc3\xa7\xc3\xb3 de Gener. La primera audici\xc3\xb3 la va fer la cantant Conxita Badia.\n_START_SECTION_\nArgument\n_START_PARAGRAPH_\nResum: Liliana \xc3\xa9s una fada captivadora que vol oferir el seu cor. No li d\xc3\xb3na ni al galant que li ofereix un ric mantell, ni al que li ofereix un preci\xc3\xb3s brillant, ni al que li ofereix el seu cor. Li donar\xc3\xa0 a Flor-de-Lli.\n_START_SECTION_\nQuadre I\n_START_PARAGRAPH_\nSurt Liliana vestida amb fulles i amb la cabellera rossa. Els tres gnoms s'enamoren de Liliana i volen oferir-li un present. Flok, el prudent, li du diamants i pedres fines, agafats de les entranyes de la Terra. Mik, l'atrevit, le ofereix tota mena de flors. Puk, somniador i rom\xc3\xa0ntic, com no ha trobat res per oferir a Liliana, li du el seu cor i li porta granotes que cantaran juntament amb ell la can\xc3\xa7\xc3\xb3 Salve, salve, salve, Liliana.\n_START_SECTION_\nQuadre II\n_START_PARAGRAPH_\nGorg on viu Liliana._NEWLINE_Flok, Mik i Puk viuen amb neguit des que van con\xc3\xa8ixer la Liliana. Senten la Liliana, rient dels tres gnoms, menuts de cos i de llargues barbes.\n_START_SECTION_\nQuadre III\n_START_PARAGRAPH_\nAl bosc._NEWLINE_Flor-de-Lli, el rei dels silfs, meitat flor i meitat lib\xc3\xa8l\xc2\xb7lula, ve del pla cercant la Liliana. Parlen i Flor-de-Lli enamora a Liliana, a la porta amb ell, lluny dels gnoms i del seu gorg. Els gnoms no podran seguir la Liliana, perqu\xc3\xa8 no poden viure lluny del seu m\xc3\xb3n. L'amor triomfa aix\xc3\xad sobre les preocupacions mundanes."